Priporočamo uporabnikom družbenih omrežij, da spoštujejo pravila (pravna, moralna...) v realnem (fizičnem) življenju, jim priporočamo, da to storijo tudi, ko so dejavni na spletu. Sicer pa ... Policisti se morajo zavedati, da s svojo politiko pregona postavljajo standarde. Kaznovati nekoga zgolj zato, ker jim gre na živce, ni primerno. Standard so tokrat postavili previsoko. Informacijska pooblaščenka Nataša Pirc Musar

Tako namreč meni Policijska uprava Celje. Avtor zapisa se je januarja v Velenju udeležil predkvalifikacijske rokometne tekme za svetovno prvenstvo med Slovenijo in Ukrajino, na kateri je izbruhnil splošen pretep. Velenjčana je domnevno razjezil medel odziv policistov, zato jih je na Facebooku označil za "klovne in pajace".

To pa je po presoji velenjskih policistov prekršek. V obrazložitvi prekrška, ki jo je Velenjčan objavil na spletu, so navedli, da se je kršitelj nedostojno vedel na javnem kraju, za kar so mu izrekli 104,32 evra globe.

Na celjski policijski upravi so pojasnili, da je velenjske policiste na žaljivo objavo na Facebooku opozoril občan. Kot so zapisali, so policisti na profilu Velenjčana, na zidu, ki je dostopen vsem uporabnikom omenjenega omrežja, med drugim našli komentar: "Evo velenjski policisti na tekmi posredovali šele na koncu pretepa ... klasika za te klovne."

Avtor zapisa je po navedbah celjske policijske uprave storil prekršek po prvem odstavku sedmega člena zakona o javnem redu in miru, saj je "na javnem objavljenem Facebook profilu, na katerega je možno dostopati vsem uporabnikom omenjenega omrežja, z žaljivimi besedami škodoval ugledu velenjskih policistov".

Profil ima več kot 800 prijateljev

Kot je pojasnila namestnica informacijske pooblaščenke Rosana Lemut Strle, je treba v konkretnem primeru upoštevati, da je profil na Facebooku, na katerega zid je bila zapisana sporna izjava, sicer zaprt, da pa šteje več kot 800 članov oziroma prijateljev.

Iz do zdaj znanih dejstev in odgovorov policije izhaja, da policija ni "vdrla v profil", ampak so ji bile informacije o izjavi poslane od prijavitelja. To pomeni, da je policija sporno izjavo pridobila popolnoma zakonito, je dejala Lemut Strle. Ob tem poudarja, da sicer izjave, namenjene več kot 800 posameznikom, ne moremo šteti za "izjavo, ki je izrečena zasebno".

Ali gre v opisanem primeru res za prekršek, ki ga očita policija, pa bo lahko odgovorilo le sodišče, če bo domnevni kršilec uporabil pravno sredstvo. To sicer namestnica pooblaščenke tudi priporoča. Prav tako pa priporoča uporabnikom družbenih omrežij, da tudi na spletu spoštujejo pravna in moralna pravila.